
Anti-refluks kirurgi
I Norge utføres dette nå oftest anti-reflukskirurgi med laparoskopisk tilgang og a.m. Nissen. Resultatene er generelt gode i øvede hender med langtidsresultater like gode som ved langtidsbehandling med PPI. Dette baserer seg på nøye seleksjon av pasienter, idet kanskje bare 10% av reflukspasienter har vært vurdert som gode kandidater for kirurgisk behandling.

Seleksjon til kirurgi
Momenter for seleksjon til kirurgi kan være:
· Patologisk 24t pH-måling
· God effekt av syresekresjonshemming, men raskt symptomresidiv ved seponering
· Intet svelgebesvær (dysfagi) eller moderat svelgebesvær, men adekvat peristaltikk ved manometri
· Stillingsavhengig refluks: i liggende og i bøyd stilling, tross medikasjon
· Ønske om å slippe medikasjon

Informasjon til pasienter om kirurgi
Pasienten må informeres nøye om oftest forbigående plager som kan påregnes etter operasjonen, spesielt dysfagi (som ofte varer ved inntil 3 mnd). Tidlig metthet og oppblåsthetsfølelse med økt tarmluft varer ved i lengre tid hos mange pasienter.
